JAVNO SLUŠANjE

ODBORA ZA PROSTORNO PLANIRANjE, SAOBRAĆAJ,

INFRASTRUKTURU I TELEKOMUNIKACIJE

ODRŽANOG 24. JULA 2013. GODINE

TEMA: "Projekat plovnog puta Kanal Morava"

(Javnim slušanjem predsedava Dejan Radenković, predsednik Odbora za prostorno planiranje, saobraćaj, infrastrukturu i telekomunikacije.)

PREDSEDNIK: Otvaram javno slušanje na temu "Projekat plovnog puta Kanal Morava".

Pozdravljam kolege narodne poslanike, generalnog sekretara Skupštine,učesnike i predstavnike ministarstava, državnih institucija, naučnih instituta, predstavnike lokalnih samouprava, organizacija civilnog društva, stručne javnosti i predstavnike medija.

Ukratko ću reći da je na 17. sednici Odbora za prostorno planiranje, saobraćaj, infrastrukturu i telekomunikacije, održane 27. juna 2013. godine, prilikom razmatranja informacija o radu Ministarstva prirodnih resursa, rudarstva i prostornog planiranja za period februar-april 2013. godine, članovi i zamenici pomenutog Odbora su pokazali veliko interesovanje za "Projekat Kanal Morava".

Na 18. sednici smo doneli odluku, koja je održana 9. jula, na osnovu člana 84. Poslovnika Narodne skupštine, o javnom slušanju na temu "Projekat plovnog puta Kanal Morava", a to sve uz podršku UNDP.

Za današnje javno slušanje su nam prezentaciju pripremili i za početak ćemo imati jedan film da nas informiše o pomenutom Projektu, a onda će ministar imati jedno kratko izlaganje, jednu uvodnu reč. Kasnije ćete, nakon te prezentacije i dok traje prezentacija, svi imati mogućnost da se prijavite za diskusiju, za komentare.

Molim vas da se na vreme prijavite službi. Tu koleginice koje će to evidentirati, jednostavno da se to priloži u pismenoj formi, mada nećemo biti baš toliko formalni. Ako bude bilo potrebe, proceniću.

Ono što bih vas zamolio je da i ovo današnje javno slušanje i rasprava budu u duhu koji je pratio naš Odbor, a to je u duhu tolerancije, razumevanja i da vodimo jednu konstruktivnu raspravu, kako smo to znali na svim ovim proteklim sednicama. Očekujem od vas da tako bude i danas.

Sada bih zamolio saradnike i ministra Bačevića da puste film.

(Prezentacija filma - "Projekat plovnog puta Kanal Morava")

PREDSEDNIK: Pre nego što dam reč uvaženom gospodinu ministru Milanu Bačeviću, samo još jednom da obavestim javnost, od skoro smo dostupni preko interneta. Javnost će moći da nas prati sada direktno preko interneta, preko [www.parlament.rs](http://www.parlament.rs), a isto tako u Arhivi će se nalaziti ovo javno slušanje, tako da će kasnije neko koga bude zanimalo šta se dešavalo, ko je šta govorio, ostaće trajno zabeleženo. To je još jedan dokaz da Skupština nema šta da krije i da je otvorena prema javnosti i svakom građaninu. Mislim da je to za svaku pohvalu. To sam hteo, čisto da i mediji znaju, a i da što više informišemo građane da su u mogućnosti da svakog dana prate sve odbore, sva javna tela, sva javna slušanja, prenose. Toliko.

Reč ima prof. dr Milan Bačević, ministar prirodnih resursa i prostornog planiranja.

MILAN BAČEVIĆ: Poštovane kolege poslanici, poštovane kolege moji saradnici na ovom projektu, poštovani novinari, pre nego vam se obratim onim stručnim delom komentara ovoga što ste delom samo mogli da vidite na ovoj prezentaciji u formi jednog filma, želim da se zahvalim i skupštinskom Odboru za prostorno planiranje i urbanizam što je omogućio jedan sastanak ovakve vrste, naročito zbog toga što se u nekim sredstvima informisanja pojavljivala različita priča oko istog projekta.

Danas zajedno ovde imamo priliku da razmenimo mišljenja, da eventualno i mi iz radnog tima čujemo vaše predloge, da vam odgovorimo na sva ona pitanja za koja mislite da bismo bili u obavezi da vam damo odgovor i mi to želimo. Isto tako želim da vam kažem da prisustvo predstavnika Ministarstva koje je nosilac ovog projekta i potencijalni realizator ove ideje, danas imate na raspolaganju u neograničenom vremenu. Možete da nas zadržite koliko god mislite da vam je to potrebno.

Projekat "Dunav-Rajna-Majna-Morava-Vardar-Solun, odnosno Aksios" nije ideja nekoga od nas koji danas sedimo ovde ili sedimo u Vladi Republike Srbije. To je stara ideja. Videli ste i sami koliko je stara, ali je to ideja za koju je ova vlada procenila da je krajnje vreme da se krene u realizaciju jednog takvog projekta. Sve velike ideje u istoriji čovečanstva nailazile su na velike otpore. Tako je i ova. Nažalost, ova ideja je 150 godina trpela otpore, ali mislim da ćemo danas nakon ovog sastanka, nakon pojašnjenja mnogih nedovoljno poznatih činjenica zajednički, bez obzira na različite pristupe i različiti skupštinski sastav i sastav Vlade, krenuti u nešto što je interes države Srbije a ne jedne političke grupacije ili jednog ministra koji je samovoljan.

Srbija od veka i sveta nije imala veći projekat od ovog, niti će ga ikada imati. Veći projekat od ovog iz grupe razvojnih projekata prosto ne postoji. Da li ćemo ga realizovati? To u velikoj meri zavisi od nečega o čemu ne možemo sami da odlučujemo. Svima je vama poznat stav Vlade Republike Srbije, moj posebno jer sam najviše otrovnih strelica primio na sebe zbog ovog, jer da je Srbija u takvoj ekonomskoj krizi da ni mnogo manji projekat nije mogla da realizuje i to je činjenica. I mnogo pre nego što sam ušao u ovo što su neki nazvali avanturizmom, to sam znao. Dugo mi je vremena trebalo da se opredelim i da u javnost izađem sa jednim ovakvim predlogom. Potrebno mi je bilo i da odaberem saradnike dovoljno kuražne i znalce da ono što je bilo samo u papirima sa nekim novim papirima koji će oživeti kroz ovakav projekat pustimo u promet koji se zove javnost. Trebalo mi je isto tako da i neke članove Vlade uverim da od ovoga neću da odustanem, a da li ćemo ovo realizovati zajedno zavisi od toga šta će nam pokazati studija izvodljivosti čiji predlog očekujemo u najskorije vreme.

Urađeno je do sada, iznenađujuće za mnoge od vas, mnogo toga. Za jedan ovakav projekat potreban je krunski planski dokument koji se zove prostorni plan područja posebne namene. Koncept smo tog plana uradili.

Želim da vam ga pokažem i da fizički vidite kako to izgleda u ovoj prvoj fazi. To je ono zbog čega su me prozivali mediji, da to ne postoji itd, ali da se sada ne vraćamo na to. Ostala je studija izvodljivosti. Ne mogu tačno da vam kažem kojeg će to datuma biti, ali biće to vrlo brzo, jer je sve urađeno, osim nautičke karte. Svi rezultati do sada, koji su nama prezentovani, koji su nam dostavljeni u pisanoj formi, su vrlo ohrabrujući.

Jedan ovakav projekat daleko prevazilazi značaj jedne države, tako male, kao što je Srbija, ali na takvom mestu da ne postoji bolji način da svoj geografski položaj valorizuje od jednog ovakvog projekta. Sve ono što mi imamo u prostoru, na mestu na kojem se nalazi Srbija, preko ovog projekta možemo da povežemo za ono što nam je cilj i politički i ekonomski, da se približimo zapadnoj Evropi, centralnoj Evropi, da i zapadnu i centralnu Evropu preko Srbije povežemo sa južnom Evropom i sa drugim delovima sveta preko Egejskog mora, preko Mediterana. To je geostrateška veličina i značaj ovog projekta, najbolji način za valorizaciju nečega čime Srbija raspolaže od njenog geografskog položaja do prirodnih bogatstava i svega ostalog što se nalazi unutar granica jedne države koja se zove Srbija.

Morava se povezuje ovim projektom i sa Vardarom, povezuje se sa Makedonijom i izlazi u Grčku. Ovaj projekat je sjajna šansa da Makedonija i Grčka ekonomski i politički poboljšaju svoje odnose i oni su taj zajednički interes prepoznali. Oni će ući u realizaciju ovog projekta ukoliko i njihova studija opravdanosti pokaže i potvrdi smislenost jednog ovakvog prostornog plana područja posebne namene.

Ako niste informisani, reći ću vam, Kina je kupila luku Pirej u Grčkoj. Sada intenzivno razgovara o luci Solun, pozivajući se upravo na ovaj projekat. Mi smo zvanično od naše ambasade u Grčkoj dobili predlog da krenemo u razgovore sa Grčkom oko luke Solun, jer smo nekada, pretpostavljam da to znate, stotinu godina tu luku imali na raspolaganju, ali to nikada nismo materijalizovali i nikada nismo iskoristili. Preko ovog projekta mi i to možemo.

Ovaj projekat je multidisciplinaran. Mnogo mi smeta i ne želim da budete žrtve nekih spekulacija koje se mogu čuti da je ovde reč samo o plovnom putu. To nikada nisam izjavio i svi vi koji mislite da smo ovaj projekat naslanjali samo na saobraćajni aspekt, nemate dovoljno informacija. Ovaj projekat reguliše, navešću vam u najkraćim crtama, šta sve: obezbeđuje od poplava oko 80.000 hektara najplodnijih moravskih i pomoravskih aluvijalnih ravni poljoprivrednih površina, omogućava proizvodnju električne energije na najmanje pet hidroelektrana, stvara nepostojeće uslove za razvoj različitih tipova i vrsta turizma, potpuno zaustavlja proces odumiranja sela u svim gravitacionim zonama triju Morava, razvija sve gradove u sistemu moravskih dolina, udolina i njihovih gravitacionih zona, zaštićuje na najbolji mogući način životnu sredinu, uređuje obale i u vremenima otapanja snega i padavinskih maksimuma, zaustavlja od poplava sve kotline od Preševa do Beograda. To je fizičko-geografski i socio-ekonomski najkraći prikaz šta se sve reguliše ovim projektom, a ne samo plovnost.

Po mom uverenju, plovnost nije na poslednjem mestu po značaju. Videli ste i sami kakav je odnos u troškovima transporta između drumskog, železničkog i vodnog saobraćaja. Ne postoji nijedan opravdani razlog da se o ovome ne nastavi razmišljati i da se posao koji smo započeli ne nastavi. Nastavićemo ga, nastavićemo ovaj projekat, jer ne postoji niko ko nas može da uveri da je on loš.

Druga strana ovog projekta, za koju možemo da kažemo da je otežavajuća i pod navodnicima negativna, jeste da je reč je o skupom projektu. Sva ta zadovoljstva u jednoj državi kao što je Srbija, na njenom kičmenom stubu koji se zove Morava, mnogo koštaju i mi to znamo.

Međutim, ta cena može biti i viša i niža. To zavisi od toga šta sve želimo, od ovog što sam vam naveo, da realizujemo i kojom dinamikom. To vam je kao kada kupite auto sa običnom opremom ili neki drugi iste marke sa ful opremom. Ako želimo sve ovo što sam vam rekao, to zaista košta puno. Mi za to nemamo novca. Nemamo novca ni da samo jednu od ovih navedenih mogućnosti realizujemo u ovom trenutku, ali jedan multidisciplinaran, multifunkcionalan projekat vrlo lako za sebe može da obezbedi sredstva u svetu, vrlo povoljne i jeftine kredite, koje mi takođe nismo sposobni da to vratimo, jer nemamo odakle. Lako obezbeđuje sredstva.

Zašto smatram i apelujem na vas da ovo što vam govorim prihvatite kao istinu? Zato što sam kao direktan učesnik mnogih razgovora za godinu dana mog mandata u ovoj Vladi, oko različitih projekata vezanih za različite privredne aktivnosti u Srbiji, uvek nailazio na sledeće pitanje i odgovor: dobro, vama treba novac; mi uvek kažemo – da; koliko vam treba novca; mi onda kažemo – treba nam toliko; oni kažu – imate li projekte, a onda mi moramo da kažemo – ne, mi projekte nemamo, ali nam trebaju pare.

Sad imamo jednu paradoksalnu situaciju, kad jedan ovakav projekat krene u javnost, uvek se pojavi nekakva organizovana družina koja će da ga zaustavlja, da ga napada bez ijednog jedinog valjanog argumenta, osim – nemamo para.

Kako ćemo da dođemo do novca ako nemamo projekte? Gospodo, iz jednog ovakvog projekta hiljade projekata izlazi, i za energetiku i za poljoprivredu i za turizam i za saobraćaj i za sve što jedna država treba da ima i mora da ima.

Kad ti projekti se budu pojavili na tržištu, ne u formi kupovine ili prodaje, već u formi učešća na konkursu za nekakav novac, onda su i te kamate niske, jer i ta druga strana zna kakav je nivo isplativosti svega toga i hoće da investira. Dakle, prepoznaje i neko drugi svoj ekonomski interes, a ne samo mi.

Te zablude, te stereotipe čije smo žrtve vrlo često, jednom za svagda treba da razbijemo. Svi vi koji volite ovu zemlju, bez obzira kojoj političkoj stranci pripadate, treba da se udružite sa onima koji konkretno rade na nečemu, a ne da opstruišete ili sa indignacijom odbacujete svaki predlog, samo zbog toga što je došao iz SNS ili iz DS ili iz LDP, na primer. Interes Srbije svima nama treba da bude na prvom mestu. Svi smo mi prolazni na ovim funkcijama, vi na vašim funkcijama, ali Srbija i sve obaveze prema njoj mi ostavljamo i prenosimo na neke druge, a oni na neke sledeće i tako redom.

Žalosno je da se vek i po Morava provlači kroz Srbiju tako kako se provlači, a da iz nje nismo izvukli ništa osim malo šljunka i peska ili kad se neki ribokradica pojavi, pa negde nekog soma ulove. A možemo.

Jedino što od vas, kao čovek sa pravom, kao profesor univerziteta poslednje 33 godine provodim u struci, od kojih je ovo jedan od velikih projekata za koji se zanimam, isto kao što smo i Južni tok uradili, gde je postojala takođe velika sumnja, ali smo ga ipak uradili i realizovali zajedno sa Rusijom. Tako ćemo i ovo sa nekim. Sami ne možemo.

Da zaključim. Nama u ovom trenutku u svetskim bankama neaktivirano leži oko 3,5 milijarde eura na koje plaćamo kamate, na koje plaćamo penale zbog nepovučenih sredstava i to traje osam, devet godina unazad. Leže nam nepodignuta sredstva zato što nemamo projekte, nemamo nijedan infrastrukturni projekat da bismo mogli da povučemo ta sredstva, a ušli smo u Koridor 10 i 11 i mnoge druge. Ovo sa čime vas danas zvanično upoznajemo je izvorna istina o ovom projektu, a ne ono što ćete pročitati u nekim novinama.

Nikakav trošak ovaj ministar Vladi Republike Srbije, za ovaj projekat, do ovog dana, nije napravio, nijedan jedini cent. Niti se zadužila Srbija, niti sam je ja zaduživao, niti mislim da je zadužujem. Pretnje da mi treba oduzeti pasoš su nekorektne, od nekih naših prijatelja od kojih neki sede i u skupštinskim stolicama. Daj Bože da mnogo veći broj ljudi u ovoj državi krene da se bavi projektima, a ne politikantstvom. Ovo je nacionalni projekat, strateški projekat iza koga stoji i predsednik države i predsednik SNS i značajan deo Vlade, jer ovo čime vas danas direktno upoznajem je potpisano u ime Vlade Republike Srbije, sa moje strane, 26. januara ove godine.

To je ono što sam u ovom trenutku osećao kao potrebu da vam kažem. Ja ću, naravno, na svako vaše pitanje, ili neko od mojih saradnika, dati odgovor. Još jednom vam kažem – pitajte koliko god hoćete, vreme nije ograničeno. Hvala vam na pažnji.

PREDSEDNIK: Zahvaljujem se ministru Bačeviću.

Ja sam u uvodu rekao, onako opširno, ko je sve prisutan danas, nisam hteo pojedinačno. Meni je veliko zadovoljstvo što je odziv stručne javnosti i ljudi iz građevinske industrije i da posebno ne imenujem predstavnike ostalih ministarstava kojih se ova tema tiče, spisak je stvarno dug.

Ja ću otvoriti raspravu. Molim vas da, zbog medija, malo ćemo potrošiti vreme dok izađete za ovu govornicu, ali mislim da bi trebalo da ispoštujemo medije, zato što su sa te strane, da bi mogli da zabeleže. Samo da napomenem da, ako ima onih koji žele svoju diskusiju, mogu da je prilože u pisanoj formi, postoji i ta mogućnost, jer ćemo to sve na kraju objediniti u jednom izveštaju sa spiskom učesnika i svih diskusija koje će biti.

Nisam posebno predstavio ministrove kolege. Sa nama je i direktor Agencije za prostorno planiranje, gospodin Dunčić, specijalni savetnik, gospodin Punišić, koji rade na projektu zajedno sa ministrom, tako da će se verovatno i oni uključivati. Ima i članova radnog tima, dva profesora Univerziteta.

Sada pozivam kolege narodne poslanike, ako neko od njih, pošto je takvo pravilo, želi reč, članova odbora, narodnih poslanika, da se prijave za reč.

Reč ima Aleksandra Tomić, predsednica Odbora za privredu.

Izvolite.

ALEKSANDRA TOMIĆ: Uvaženi predsedavajući, poštovani ministre, predstavnici ministarstva, uvažene kolege poslanici, našla sam se prozvana, da se prva javim kao predsednik Odbora za privredu, regionalni razvoj, trgovinu, turizam i energetiku u Narodnoj skupštini Republike Srbije i imam više razloga iz kojih bih se obratila po pitanju prezentacije ove teme.

Zahvaljujem se ministru prof. dr Bačeviću što je došao ovde u Skupštinu da održi prezentaciju ovog projekta i da otvori jednu debatu i jednu temu o kojoj smo malo pričali kao poslanici, o tome s jedne strane. S druge strane, mislim da je javnost nedovoljno informisana o ovom projektu.

Evo, počeću prvo od 2001. godine, kada sam bila direktor Savezne javne institucije "Plov put" i kada sam imala prilike da se prvi put susretnem sa ovakvim projektom.

Mogu vam reći da je predlog ovog projekta imao i tadašnji premijer gospodin Đinđić, gde je jednostavno, na osnovu svih istraživanja, tadašnje Ministarstvo za saobraćaj i Odsek za vodni saobraćaj rekao da Srbija jednostavno nije spremna za ovakve projekte, da su to suviše skupi projekti koji dugo traju, koji mnogo koštaju i naši građani Srbije još uvek nemaju dovoljno informacija, niti je privreda bila spremna za ovakve projekte.

Danas kada sam poslanik u Narodnoj skupštini Srbije i kada vodim Odbor za privredu, smatram da ovakvi geostrateški projekti koji su važni za Srbiju, kao što je "Južni tok", tako i "Moravski kanal", jednostavno, treba da sa ovim prvim korakom koji se zove Prostorni plan, i građane Srbije i nas sve ovde, informišu o tome koliko je važan ovakav projekat.

Ono što Nemačka radi sa svojim vodnim putevima i koja ima ekonomski rast 5%, otprilike trećinu daje na vodne puteve. Šest posto budžeta Nemačke predstavlja vodni transport. On nije samo značajan za privredu, nego ste čuli, povlači sve ostale grane privrede.

Ono što je važno u ovom trenutku, i kao profesori da znamo, to je da se 75% mladih izjašnjava da bi najradije otišli iz zemlje kad završe fakultete. Naša je obaveza, svih građana Srbije, gde god se našli, da pokušaju tim mladima da daju određenu nadu i šansu, da je bolje ostati u Srbiji i raditi na strateškim projektima, kao što su "Južni tok" i "Moravski kanal", i da danas-sutra ta referenca, pa makar i kroz volonterski rad, kada završe fakultete, će mnogo više značiti, jer jednom imate priliku da radite na takvim projektima, kao što su naši roditelji, bake i deke radili na nekom "Đerdapu", radili na putevima "Bratstvo-Jedinstvo" i sa takvom referencom ćete uvek imati posao. To je s jedne strane.

S druge strane, zašto treba država da podržava ovakve strateške projekte, bez obzira što su u fazi idejnog rešenja? To je zbog toga što onda postajete privredno i ekonomski interesantni uopšte u regionu, a i u EU. Svaki međunarodni finansijski fond će radi doći da investira u strateške projekte koji će dati benefite.

Mi, kao građani i kao uopšte privreda, još uvek nismo spremni da se uhvatimo u koštac sa ovakvim projektima, pa Srbija mora da se organizaciono pripremi da ovakve projekte nosi. To je ono što, ne samo kao Vlada Srbije, nego kao i Skupština Srbije, nego kao i sve institucije relevantne, znači, univerziteti, i svi oni koji se odnose na civilni sektor, treba da podrže i zajednički izađu s jednim konsenzusom po pitanju ovakvih projekata. Ne sme da bude neslaganja po ovakvim pitanjima. To je ono zbog čega mi odavde, iz Skupštine Srbije, treba prvi da pokrenemo takvu jednu inicijativu.

Pre svega se zahvaljujemo Ministarstvu, koje je dalo taj prvi korak za početak ovakvog jednog procesa, po pitanju konsenzusa. Na kraju, svi odbori koji se dotiču rada ovakvog projekta treba na neki način da donesu zaključke koji će dati podršku ovakvim infrastrukturnim projektima. Nadamo se da će uskoro doći do takvih sastanaka, da ovo neće biti prva prezentacija ovakvog projekta, da je ovo samo prvi korak u tom našem procesu. Zahvaljujemo se, pre svega, Ministarstvu koje je započelo ovu ideju i pustilo u realizaciju. Zahvaljujem se.

PREDSEDNIK: Hvala, koleginice.

Da li se još neko od kolega i koleginica narodnih poslanika javlja za reč?

Reč ima koleginica Radmila Gerov. Izvolite.

Ako treba da govorim iz stranke, reći ću zbog javnosti, LDP.

Koleginica koja je govorila je bila iz SNS. Govorim zbog gostiju, ako neko ne zna.

Izvolite, imate reč.

RADMILA GEROV: Zahvaljujem, predsedniče. Gospodine ministre, saradnici ministra, poštovani narodni poslanici, slušajući vaše izlaganje, gospodine ministre, mi smo ovde, prisutni u sali, imali prilike da čujemo da ste dobili najviše otrovnih strelica u odnosu na ostale članove Vlade, kada ste pomenuli ovaj projekat. Rekli ste da vam je bilo potrebno dosta vremena da pojedine članove Vlade ubedite da vi od ovog projekta nećete da odustanete, pritom ste nam malopre pokazali i koncept prostornog plana posebne namene, što znači da mi takav prostorni plan još uvek nemamo. Znači, vi trenutno imate samo koncept.

Govorili ste nam o tome da su Kinezi već kupili Luku Pirej, da to imaju nameru da urade sa Solunom, i o tome da vi nikada niste govorili da je ovde reč samo o plovnom putu, nego da ovaj projekat ima i druge elemente, poput razvoja turizma, zaštite od poplava, pa čak proizvodnje električne energije, da ne nabrajam sve o čemu ste govorili. Takođe smo imali prilike od vas da saznamo da ova zemlja, znači, naša država, nije povukla tri i po milijarde evra kredita i da na kontu toga plaćamo penale, jer kažete da Srbija nema infrastrukturnih projekata.

Svi smo ovde svedoci u sali da ova nova Vlada radi već godinu dana. Prethodna je bila u mandatu osam godina. Sada se postavlja pitanje - kako je uopšte država imala kredite bez infrastrukturnih projekata? Ne mogu da se složim sa vama, ministre, da je ovaj projekat u toj meri značajan za Srbiju, bez obzira na činjenicu, što ste rekli, da ideja o tom projektu počinje iz 19. veka. Pre svega, smatram da nije korektno da kažete da vas neka družina napada, tako ste rekli.

Znači, mi, kao Srbija, nemamo para. Vi ste rekli da su rešenje za izradu ovakvog projekta i krediti pod povoljnim uslovima. Rekli ste da je ovaj projekat podjednako značajan za ovu našu zemlju, kao što je projekat "Južni tok". Sada, ako pogledamo na koji način je realizovan projekat "Južni tok", tamo imamo činjenicu da je 51% svega vlasništvo Rusije. Da li ovo znači da ukoliko ova zemlja uđe u realizaciju ovog projekta, da ćemo onda biti vlasnici ne Rusije, možda Kine, isto sa 51% ili možda više procenata.

Rekli ste, ministre, da nijedan cent niste napravili troška ovoj vladi za realizaciju do sada ovog projekta i time ste se pohvalili i da svi ljudi iz političkih stranaka i ostali treba da se bave projektima, a ne samo politikanstvom i da iza svega ovoga stoji predsednik države, tačnije vaš prika.

Mogu da vam kažem da smo mi kao članovi Odbora juče mejlom dobili četiri dokumenta koja su prosleđena iz vašeg kabineta. Zaista mogu da vam kažem da je skandalozno, bar meni, bilo to što smo dobili finansijski izveštaj vezan za ovaj projekat, koji glasi da je ministarstvo kao jedine troškove imalo činjenicu da je platilo smeštaj i dnevnicu vozaču od 12.058 dinara, koji je prevozio kinesku delegaciju po Srbiji.

Znate šta, ministre? Vi ste u januaru, tada ste i potpisali ovaj protokol sa Kinezima, bili u Kini šest dana sa svojim saradnicima. Jeste li vi peške išli u Kinu i vi i vaši saradnici spavali na klupama ili je to Kina onda platila, pošto kažete da nemate drugih troškova? Ako je to Kina platila, onda se postavlja pitanje – a Kinezi tu nešto treba i da rade? Nema li to veze malo sa onim protiv čega se vi zalažete, a to je borba protiv korupcije? Ako je platila naša država, onda ste to trebali da nam prikažete kao troškove. Ne smatram da su troškovi strašni ukoliko je ministar otišao u Kinu, odmah da vam kažem. Nisu to veliki troškovi za državu Srbiju, ali je zaista smešno da nam kažete da su troškovi 12.000 dinara.

Drugo, ministre, kada već govorimo o, ovde kažete, proizvodnji električne energije pet elektrana koje treba tek da projektujete. Vi imate projekat za "Đerdap III", koji stoji takođe godinama. Eto, za to imate, projekat koji može odmah da uđe u fazu realizacije.

Kada govorimo o poplavama, zar nemamo mi kanale u Vojvodini i u Negotinskoj niziji, koji su odavno zapušteni?

Tim projektima ste mogli da konkurišete za ta sredstva tri i po milijarde evra, koja stoje nepovučena za koje plaćamo kanale, a ne da nemamo ni odvonjavanje ni navodnjavanje.

Nažalost, na kraju moram da vam kažem ministre sledeće. Meni ovo liči, nemam nameru da vas uvredim, nemojte pogrešno da me razumete. svima nama je potpuno jasno da je rečni transport daleko jeftiniji nego železnički i drumski, ali zaista ne znam da li vi mislite da trebate da budete kapetan Bele lađe i dali ovo izgleda kao onaj film "Čudo neviđeno", kad su Crnogorci hteli da isuše Skadarsko jezero, tunelom doduše do Jadranskog mora, pa su shvatili kasno da je nivo mora viši nego nivo jezera, u tom filmu bar, i potopili sami sebe. Mi nemamo potrebe da gradimo ovako nešto, iz razloga, jer je Srbija, već potopljena, zahvaljujući radu ove Vlade i prethodne Vlade.

PREDSEDNIK: Hvala koleginice Gerov.

Kako god vi želite ministre, hoćete posle svakog diskutanta ili ako hoćete da saslušate sve. Izvolite.

MILAN BAČEVIĆ: Vrlo kratko ću da se osvrnem na izlaganje koleginice Radmile Gerov.

Koleginice Radmila, tih 12.000 dinara su putni troškovi vozača koji je vozio osam kineskih inženjera od Beograda do Niša i tamo prespavao, jer su oni sutradan išli do Preševa. Ali, Vlada ima svakodnevne, to su tekući troškovi, tako ako ste mislili da mi to spočitavate ili da mislite da sam ja prikrio nekakvu činjenicu a koja se tiče finansija, nisam, moraću da vas razočaram.

Nismo potrošili ni jedan jedini dinar, a studiju izvodljivosti koja se meri samo, pogledajte vama se lično obraćam, nekoliko desetina miliona dolara dobijamo na poklon i to je jako prijateljski gest kineske Vlade prema srpskoj Vladi a po osnovu strateškog partnerstva koje su potpisale dve države. Pozitivna iskustva kineskih eksperata koji se bave ovom vrstom poslova kao što je najveći svetski projekat "Tri klisure", nama idu u prilog, tim pre što su projektanti građevinci, hidrograđevinci, inženjeri koji se bave tim poslom bili naši gosti u dva navrata o svom trošku u Srbiji, a ne o trošku Srbije i posetili, prošli Moravu uzduž i popreko, i južnu i zapadnu i veliku.

Pominjete neke kanale. Kako ste setili da čišćenje tih kanala postavite kao problem meni danas, a vi ste koliko znam, direktno ili indirektno u vlasti 10 poslednjih godina? Vi. Kako ste pomenuli Negotin, pa ste pomenuli neke druge kanale. Koleginice Gerov, tema današnjih razgovora je Morava a ne neki drugi kanali koji nisu u nadležnost ovog ministra i koji ni na koji način nije učestvovao niti u zarušavanju tih kanala, niti je uključen u čišćenje tih kanala, a znam da su obezbeđena sredstva i da je to posao koji je u toku i da se on radi. Čujem vrlo uspešno.

PREDSEDNIK: Hvala ministre.

Izvolite koleginice.

RADMILA GEROV: Kratko ću.

Gospodine ministre, prvo, nismo mi iz LDP u vlasti deset godina? Znači, molim vas, nemojte da govorite neistinu a drugo, ja apsolutno razlikujem šta je Morava a šta je kanal i koji su kanali za odvodnjavanje i navodnjavanje.

Vi ste pričali, znači te kanale ne bi pominjala da niste rekli da imamo 3,5 milijardi evra odobrenih sredstava na koje se plaćaju, penali ste rekli, koje država nije povukla i to ste vi rekli. Ja sam rekla, pošto ste ministar u Vladi, bez obzira da li ste za taj ili za neki drugi sektor, da imate projekte za čišćenje takvih i održavanje takvih kanala i da nema razloga da plaćate penale kada te projekte možete da aktivirate.

PREDSEDNIK: Hvala.

Ko se dalje javlja za reč od kolega narodnih poslanika?

Izvolite, kolega Atlagić.

MARKO ATLAGIĆ: Poštovani predsedavajući, gospodine ministre, dame i gospodo narodni poslanici, nemam nameru da govorim u stručnom smislu o ovom problemu koji je na dnevnom redu, jer nisam te struke, ali znam neke stvari o problemu koji je na dnevnom redu, bar kao laik.

Dozvolite da kažem da je ogromna stvar ovo za državu Srbiju i ne samo za državu Srbiju nego i za susedne države. Ja hoću, gospodine ministre da se vama obratim a javnost da čuje da ste vi jedan od retkih ljudi u ovoj državi koji je zagovarao Južni tok, da ste vi bili napadani u ovoj Skupštini od nekih poslanika i stranaka koje sede danas u ovoj Skupštini za Južni tok, da nas vodite gubernijama ruskim i žutim ljudima, pogledajte stenogram.

Da li je Južni tok stvarnost dame i gospodo? Gospodine ministre, jeste, ne samo za državu Srbiju nego i za region. U tom smislu, dajem punu podršku i apelujem na vas dame i gospodo, da podržimo ovako krupne projekte, kako reče i gospodin ministar, bez obzira na političke stranke. Danas smo ovde u ovoj sali sakupljeni oko jednog, da damo podršku. Neki su napadali ovaj projekt u ovoj Skupštini, ne znajući uopšte o čemu se radi. Važno da ga je predložio neko iz neke stranke, onda se napada.

Dakle, ja još jedanput dajem punu podršku i pozivam na jedno jedinstvo kada su u pitanju ovako vitalni projekti za državu bez obzira iz kojeg ministarstva dolazi, koja politička stranka se zalaže, valjda nam je jedan zajednički cilj. Hvala.

PREDSEDNIK: Hvala kolega Atlagiću.

Reč ima kolega Senić. Izvolite.

ALEKSANDAR SENIĆ: Sačekao sam diskusiju svojih kolega da bih čuo, pre svega, da li će neko stručno da priča o ovom projektu, pošto je naziv i prezentacija plovni put, to piše u naslovu. Ja bih prvo krenuo od pitanja koja su vezana za plovni put, a takođe želeo bih da upoznam i javnost sa određenim karakteristikama koje su neophodne da bi određeni plovni put funkcionisao.

Reka Sava je trenutno plovni put četvrte kategorije i rekli smo da je aneksom 3. Sporazuma AGM zatraženo da svi novi plovni putevi ili rekonstruisani plovni putevi budu pete B kategorije. To je rečeno i u samoj prezentaciji. Da bi to bilo jasno javnosti, želim da objasnim ili da zamislite da plovni put o kojem pričamo treba da propušta za kategoriju i po veće plovne objekte od reke Save. Dakle, samo želim da to zamislite.

Dakle, to su brodovi dužine 95 do 110 metara, širine 11,4 metara, gaza do 4,5 metara i nosivosti do 6.000 tona. Za tako nešto je potrebna voda.

Ovde smo čuli da bi kanal išao kroz vodotok Južne Morave i reke Pčinje, koliko sam čuo. U gornjim tokovima Južna Morava je bujični tok. Šta to znači? To znači da u letnjim mesecima, sada saopštavam podatke Republičkog hidrometeorološkog zavoda, ima protok od 1,2 metara kubnih u sekundi. Zamislite Savu i zamislite reku od 1,2 kubnih metara u sekundi u letnjem periodu u više meseci ili dana uzastopno?

Ovde nije reč o tome da nema para, ovde je reč o tome da nema vode za realizaciju ovog projekta.

Prosečan protok kod Vladičinog Hana Južne Morave je 19,3 kubnih metara u sekundi na godišnjem nivou, s tim što u proleće, kada se javljaju bujice, on biva i do 700 kubnih metara u sekundi, ali to nije prednost.

Dakle, tom vodom koja vuče sa sobom ogroman rečni nanos neće moći da se vrši izravnanje, jer će taj rečni nanos da napravi ili da zahteva troškove, po procenama sa mog Građevinskog fakulteta, od preko 500 miliona evra godišnje za održavanje tog kanala.

Istina je da je ovo stara ideja, ali tada su postojali drugi ekonomski tokovi. Svi znamo koja je situacija u Grčkoj. Ne prodaju Grci Kinezima svoje luke zato što ostvaruju neko strateško partnerstvo, nego su jednostavno bankrotirali i prodaju sve.

Dakle, ne moguće je izgraditi plovni put pete B kategorije. Nema vode za realizaciju ovog projekta. Održavanje kanala bi bilo preko 500 miliona evra godišnje.

Voleo bih da po svakoj od ovih tačaka dobijem odgovor i mišljenje ministra, koga poštujem kao univerzitetskog profesora i kolegu, i da nas razuveri, jer ove analize koje vam saopštavam, radili smo mi sa Građevinskog fakulteta. Završio sam odsek za hidrotehniku.

Doajen u Srbiji za korišćenje vodnih snaga, vodoprivrednog sistema i vodne puteve i pristaništa. Prof. dr Branislav Đorđević je zgranut samom pomišlju da se ponovo priča o realizaciji ovog projekta.

Imam još jedno pitanje. Ovde smo čuli 58 prevodnica i pet liftova. Da bi jedan brod prošao kroz taj kanal, mora 63 puta da bude prevođen, da bude izjednačavana denivelacija u kanalu.

Moje pitanje za profesora je koliko će to vremena trajati, jer ako traje po jedan sat, a realno traje dva, to znači da će taj put od 540 kilometara trajati duže od nedelju dana. Apsolutno se isplati da se ide postojećim plovnim putem, jer je brže.

Ono što zaista želim da poručim jeste da nisam protiv izgradnje tog plovnog puta. Ako ministar može da obezbedi koncesiju ili donaciju za izgradnju tog plovnog puta, to ću podržati, ali molim i ministra i Vladu da ne zadužuju Srbiju za još 10 ili 15 milijardi evra, koliko će koštati realizacija ovog projekta, jer je on potpuno ekonomski neopravdan. Hvala.

PREDSEDNIK: Hvala, kolega Seniću.

Izvolite, ministre.

MILAN BAČEVIĆ: Samo kratko bih pokušao mladom kolegi da odgovorim na dva pitanja koje je za mene ovde apostrofirao.

Prvo, pomenuli ste letnje i prolećne bujice. Da, jeste reč o bujičastim tokovima, ali je to… i to sam ja u svom izlaganju pomenuo kao potencijalni problem. Kada ste to komentarisali verovatno ste mislili na veliku količinu erodiranog materijala koji će da se akumulira na rečnom dnu. To ste naveli kao razlog da će održavanje kanala da bude jako skupo. Da li sam dobro razumeo pitanje?

SENIĆ: Da.

MILAN BAČEVIĆ: Vi ste tu delom u pravu. Tačno je da je sam proces zaustavljanja erozije u takvim uslovima nemoguć, ali je isto tako tačno da se sam proces sprovođenja erozije može zaustaviti na nekoliko načina, da se predupredi, prosto da ne dođe do rečnog korita. Vama je poznato, pošto ste rekli da ste hidrograđevinac i znate da, ako ste pažljivo videli, možemo da uradimo te hidroakumulacije, kojima se taj problem ne razrešava u celosti, ali zaustavlja sam problem koji ste naveli kao moguć problem. On i jeste problem.

Dakle, reč je o čisto tehničkom delu. Da mi sada ovde ne opterećujemo ljude da moraju da slušaju naša mišljenja, ja sam saglasan sa vama uglavnom, ali to nije problem koji ne može da se razreši.

Rekao sam da to košta mnogo, ali sam isto tako rekao da mi nemamo para da to realizujemo. Tražićemo drugi način.

U sklopu ovog vašeg prvog pitanja, nećemo se mi zaduživati za ovakvo nešto, jer mi to ne možemo.

Pomenuli ste varijantu koncesije, a ja jako ozbiljno razmišljam o tome i mislim da je to najbolje rešenje. Na koliko godina, o tome ne mogu da odlučim, ali znam, koliko god godina da je to nama kao trajna vrednost, da niko neće staviti Moravu na leđa niti u Kinu, niti u Rusiju.

Što se tiče drugog, pomenuli ste kolegu Đorđevića, on je razgovarao samnom na ovu temu. Mi se inače poznajemo. Pričali smo. Još je njegov otac predložio 58 prevodnica, a to je meni poznato 20 godina unazad. Nećemo gubiti dva sata na tim prevodnicama. Mnogo je više vode, prema podacima Republičkog hidrometeorološkog zavoda, poslednjem koji smo dobili kada smo radili precizna merenja po 30 tačaka koje smo naknadno merili, to je opet tehnički detalj, da ne zamaramo ljude, i mnogo je bolje stanje od onog koje ste vi ovde pomenuli. To smo u pisanoj formi juče dobili iz Kine. Hvala.

PREDSEDNIK: Hvala, ministre.

Reč ima kolega Miroljub Stojčić, a posle njega kolega Ivan Jovanović.

Imam jednu molbu, ako nije problem, imamo već odavno prijavljenog gosta Ivicu Savića iz Naučno-tehnološkog parka, pa ako se slažete da posle Stojčića neko od gostiju uzme reč, pa onda vi ili kako god. Znate da samnom može lako ako je atmosfera tolerantna, kakva je sada. Izvolite.

MIROLjUB STOJČIĆ: Hvala, predsedavajući.

Gospodine ministre, hvala na datim informacijama.

Pre svega bih se zahvalio danas na današnjoj organizaciji ovog skupa, pre svega Odboru i vama, ministre, što imamo priliku da čujemo iz prve ruke zaista sve informacije koje su vezane za ovu fazu veoma značajnog projekta.

Kao što ste rekli, Srbija nije imala, niti će imati ovako značajan veliki projekat u svojoj istoriji, te apsolutno smatram da mi poslanici u ovom sazivu treba da podržimo ovaj projekat, kao što je to učinila Vlada Republike Srbije i, kao što vidimo, određeni instituti i stručno mišljenje Republike Srbije.

Vidim da ste bili neodređeni oko završetka studije. Biću veoma kratak. Hteo bih da vas pitam da li imate otprilike neku orijentaciju kada će biti završena studija izvodljivosti i da li ste možda planirali da održite sastanke sa lokalnim samoupravama na nivou okruga ili više okruga u smislu razgovora i pripreme lokalnih samouprava u smislu pripreme njihove planske dokumentacije. S obzirom da je potrebno da se i prostorni planovi i generalni planovi lokalnih samouprava, pa kao i planovi detaljne regulacije takođe usklade sa ovim značajnim projektom s obzirom da se radi o veoma značajnom prostoru koji tretira oko 50 m, verovatno postoje i zaštićene zone, prema tome to je značajna površina zemljišta u svim lokalnim samoupravama koja treba da bude eksproprijisana ili već planirana za ovaj značajni projekat.

Želim da napomenem i to da je ovo veoma značajan projekat, posebno za onaj deo Srbije od Stalaća prema jugu do Preševa i mislim da je će ovaj projekat biti pravi nosilac razvoja tog dela Srbije, posebno za Jablanički i Pčinjski okrug odakle dolazim. Hvala.

MILAN BAČEVIĆ: Odgovoriću vam na jedno pitanje, a na drugo će kolega Punišić, pošto će on reći egzaktan podatak o tome koliko je opštinskih prostornih planova do sada urađeno, a koji su tangenti sa ovom temom.

Što se tiče roka izrade studije izvodljivosti, potpisan je protokol i obaveza sa kineskom stranom da 60 dana od dana poslednjeg dostavljanja informacija dostave kompletnu studiju izvodljivosti. Usuđujem se da vam kažem da je u ovom trenutku urađeno preko 95% te studije izvodljivosti. Nedostaju samo podaci što se tiče navigacija na Moravi.

To su podaci koje smo kao zahtev dobili juče, ali sam siguran da tih podataka kojih ima jesu dosta oskudni, ali smo znajući za to zajedno u dvonedeljnoj poseti kineskih inženjera i njihovim putovanjem po Moravi, rekao sam vam maločas, uzduž i popreko, izmerili 30 tačaka na osnovu kojih smo se opredelili da sa ovim konceptom izađemo u javnost onog dana kada nam stignu i poslednji podaci, a koji se tiču studije izvodljivosti. Ne usuđujem se da to oročavam jer to ne zavisi od mene, ali sam siguran da će to biti vrlo brzo.

PREDSEDNIK: Hvala ministre.

\_\_\_\_\_\_\_\_\_\_\_\_: Vaše pitanje vezano za promene koje trebaju da ožive prostorno plansku dokumentaciju i vezano za participaciju opšte svih tih prostora koje tangira ovaj infrastrukturni sistem biće veoma transparentan. Iz više razloga.

S obzirom da je ovo jedan veoma značajan infrastrukturni sistem, a uz to je multifunkcionalan, u važećom prostornom planu Republike Srbije takav značaj nije dobio, on će novom izradom novog prostornog plana Republike Srbije, posebno ceo taj prostor biti tretiran. Na taj način će se postaviti okviri koji će morati da se razrađuju kako regionalnim, tako i prostornim planovima lokalne samouprave.

U tom celom postupku poštovaće se onaj deo koji je obaveza, a od čega ni Republička Agencija, pogotovo Ministarstvo ne beži, da se omogući javnost i da se dobije sva pravovremena informacija kako bi u budućim planskim dokumentima se svi oni elementi koji mogu biti u nekom slučaju ograničavajući, u drugom kao potencijal se implementirali na pravi način u planskoj dokumentaciji.

PREDSEDNIK: Hvala.

Izvinjavam se kolegi Seniću koji se javio za repliku, nisam odmah video. Nadam se da sada neće izgubiti smisao vaša replika. Izvolite.

ALEKSANDAR SENIĆ: Svi se sećaju da je gospodin ministar objasnio da možemo napraviti brane na pritokama i da time rešimo zasipanje plovnog puta.

\_\_\_\_\_\_\_\_\_\_\_\_: Da, ali u kratkom periodu. Navodim primer hidroelektrane Međuvršje i Ovčar banje, koje su postale protočne, zato što su zasute, tj. napunjene erozivnim materijalom. Mi možemo uraditi na pritokama određene brane koje će se zasuti za pet godina i posle pet godina će taj materijal puniti plovni put. Troškovi održavanja će biti ogromni.

Što se tiče prof. dr Branislava Đorđevića, pre svega zbog mog ogromnog poštovanja prema njemu, mnogo mi je žao što nije pozvan i što nije prisutan, želim da citiram njegove dve rečenice i time da prenesem njegov stav. On kaže – u okolnostima kada su malovodni periodi ekstremno malovodni, kada su ugroženi svi vodeni i priobalni eko sistemi, kada naselja doživljavaju agoniju zbog nametnutih vrlo oštrih redukcija u snabdevanju stanovništva vodom, proizvoljna priča o desetinama hiljada hektara, koje ćemo navodno navodnjavati iz kanalskog sistema dokazuje krajnju i zabrinjavajuću neobaveštenost o realnoj situaciji u oblasti vodom. Malo je znano da mi nemamo vode, čak ni u donjem toku Velike Morave, da navodnjavamo potpuno pripremljenu žabarsku kasetu kod Žabara, jer u sušnim periodima nema mogućnosti da se i najmanje količine vode zahvate iz toka reke za te potrebe. Dakle, toliko o multidisciplinarnosti ovog projekta. Hvala.

PREDSEDNIK: Hvala kolega.

Samo jedno pojašnjenje. Mi smo bili otvoreni za sve, svaki član odbora je mogao da predloži bilo koga, što se tiče stručne javnosti. Nema onoga koje bio zainteresovan da ga nismo pozvali. Svakodnevno su obavljane konsultacije sa službom. Uz puno poštovanje profesora koga spominjete, mogao je danas da bude prisutan da je bilo ko od vas, ili da je on lično se zainteresovao. Ovo je otvoreno i za javnost i za svakoga. Tako da to ne stoji i ne mogu da prihvatim. Žao mi je, ali da je hteo da prisustvuje i da je bilo kakav napor uložio bio bi danas sa nama i rekao bi svoj stav.

Dao bih reč Ivici Saviću.

Kasnije po redosledu je kolega Ivan Jovanović.

Molim vas, da ako ima još neko da koleginica iz službe evidentira prijavljenog.

IVICA SAVIĆ: Gospodine predsedniče Odbora, gospodine ministre, dame i gospodo, ja jesam vlasnik Naučno tehnološkog parka "DCA laboratorija" iz Leskovca, ali sam ovde u svojstvu predsedavajućeg Asocijacije rotari klubova Srbije, Makedonije i Grčke, koja je formirana zarad javnog zastupanja ideje koja je predmet ovog današnjeg sastanka. Dakle, multinamenskog sitema Dunav-Morava-Egejsko more.

Prvo želim da kažem da smo svi mi u ovoj asocijaciji veoma zahvalni i sa velikim poštovanjem gledamo na spremnost da se lični i profesionalni i politički kredibilitet založi za jednu ovakvu ideju.

Kada smo 2004. godine povodom proslave 100 godina rotarija, u rotari klubu Leskovca razmatrali kako da obeležimo to, bili smo suočeni sa činjenicom da je ekonomska devastacija došla do kraja i da već plaćamo danak u krvi. Dakle dame i gospodo, naš motiv da uđemo u javno zastupanje ovakve ideje je sprečavanje danka u krvi. To morate svi da zapamtite.

Mi ne želimo da ostanemo bez naših najmlađih i nešto mora da se preduzme. Jedna mala grupa čestitih i predanih ljudi, a uglavnom takve grupe širom sveta i širom Srbije pokreću velike poslove i ideje, odlučila je da narednih 15 godina javno zastupa ovakvu ideju.

Bogu hvala, nismo bili jedini, pa nam se posrećilo da već u osmoj godini to postane, na neki način, državna politika i zato smo duboko zahvalni, ponavljam, zbog danka u krvi koji nas je snašao, svima onima koji su profesionalni i politički kredibilitet založili za ovakav projekat.

Osam godina od odluke da javno zastupamo tu ideju, mi smo održali u Leskovcu međunarodnu konferenciju na kojoj smo okupili naše prijatelje iz Makedonije i Grčke i krenuli ne bi li i oni došli do onog nivoa do koga su, praktično, ovi poslovi u Republici Srbiji stigli, dakle, do prvih projekcija prostornog plana specijalne namene. Hteli smo da im prenesemo iskustva, kako dospeti do donosioca odluka i kako argumente struke, kao meritokratija, nametnuti političkom faktoru i u njihovim zajednicama.

Mi smo duboko svesni da veliki deo političke klase ovog društva o sposobnosti države, odnosno o sposobnosti naroda, a generalno građana, prosuđuje na osnovu vlastite nesposobnosti. Mi u takve ne spadamo i silno ćemo da se založimo da to i dokažemo.

Na konferenciji u Ohridu, koja je mesec dana kasnije održana sa temom "Budućnost regiona", bio sam u prilici da pitam gospodina Kristofera Hila, pretpostavljam da vam je poznato o kome se radi, koji je bio predavač po pozivu, šta međunarodna zajednica misli o tom projektu, a svi znamo da SAD imaju i te kakav uticaj na međunarodnu zajednicu. Budući da je reč o diplomati, on je naveo jedan interesantan primer za koji sam slobodan da vam prenesem.

Rekao je da je svojevremeno u Južnoj Koreji njihova Vlada odlučila da krene u sličan poduhvat i da je pitala MMF šta da radi, vezano za taj veliki koridor s kraja na kraj države. Međunarodni monetarni fond je rekao da se to ne isplati, da je to preskupo, da tome nisu dorasli, a onda su oni seli, priča gospodin Kristofer Hil, i odlučili da je to u interesu njihove države i taj projekat je danas završen.

Zaključak gospodina Kristofera Hila je bio da moramo da sednemo sa našim prijateljima iz Makedonije i Grčke, da razmotrimo problem i ako zaključimo da je to u našem interesu, a duboko verujem da jeste, ponavljam po šesti put, zbog onog danka u krvi koji nas snalazi, da to onda treba da rešimo i da svima stavimo do znanja da uprkos činjenici da politička klasa ovog društva ima predstavnike koji o sposobnosti društva prosuđuju po meri vlastite nesposobnosti, da nas u ovoj državi ima i onih koji su u stanju da ovakve projekte iznesu do kraja. Hvala.

PREDSEDNIK: Hvala.

Kolega Ivan Jovanović ima reč, izvolite.

IVAN JOVANOVIĆ: Zahvaljujem.

Poštovani ministre, dame i gospodo, slušao sam ovu prezentaciju i čini mi se da mi nemamo još uvek veliki projekat, kako se priča. Čini mi se da je ovo promocija jedne ideje koja možda jeste dobra, možda i nije i, prosto, pravo je nas političara, narodnih poslanika, da pitamo na koji način, kako, kojim sredstvima, da li je to moguće? Može li da se realizuje ovako nešto?

Prosto, ako želimo javnu raspravu, treba da se čuje glas svih nas i da svako kaže ono što misli i ne treba to shvatati lično i ne treba shvatati svaku kritiku kao malicioznu i ako jeste takva, treba je prećutati, da bi dobili kvalitetniju odluku.

Moj kolega Senić je govorio o tehničkom delu, stručnom i mislim da je to na jedan dobar način objasnio, ali ono što želim da kažem je da ako želimo konsenzus oko ove odluke, onda treba da slušamo jedni druge i treba da se čuje i ono što opozicija misli. Ne treba o tome sa nipodaštavanjem govoriti, naročito ne u tonu kakvim se govorilo, kako su neki govornici govorili.

Mnogi projekti su bili daleko očigledniji, pa ih vaša stranka, ministre, nije prihvatala više od 20 godina. Recimo, projekat evropskih integracija. Drago nam je što smo uspeli da vas ubedimo, ali sada treba vi nas da ubedite da je ovo isplativo za građane Srbije. Takođe se isto dešavalo i sa projektom "Fijat Srbija", podsetiću vas.

Rekli ste da treba postići konsenzus u društvu, ovde u parlamentu, a onda ste rekli da postoji značajan deo Vlade koji podržava ovaj projekat, i predsednik Republike. Ja vas pitam – ko iz Vlade ne podržava ovaj projekat? Prosto, da znamo da li je ovo predlog Vlade ili nije predlog Vlade. To treba razjasniti u samom startu, jer pozivamo se na državu, da Vlada nije donela još uvek nikakvu odluku. Kako sam shvatio, ne postoji ni konsenzus u Vladi, a očekuje se da bez ikakvih garancija, bez ikakvih razjašnjenja, poslanici opozicije slepo poslušaju predlog i da podrže zarad nekakvog imaginarnog konsenzusa. Mislim da to nije dobro i da nas to nigde neće odvesti.

Nema dileme o prednosti vodnog saobraćaja. To kolege, barem iz odbora u kome sam i sam, Odbora za privredu, znaju da je vodeni saobraćaj zaista najjeftiniji, ali se postavlja pitanje koliko puta je skuplje investiranje, odnosno veće investiranje potrebno u vodene tokove ovog tipa od, recimo, železnice, železničkih pruga i železničkog saobraćaja, koji su, podsetiću, takođe u Srbiji na veoma nismo nivou i uvek nam nedostaju sredstva i za njega i za ove drumske projekte, koridore, koji takođe još nisu završeni?

Ono što je ključno, što želim da pitam i da postavim kao teme za diskusiju i očekujem od vas određeni odgovor – ko je konkretno u Grčkoj i Makedoniji podržao ovaj projekat, da li su se Vlade izjasnile, ministri, bilo ko? Možete li da navedete neko ime? Da li je urađena ekonomska studija ili da li postoje, a rekli ste da postoje neki prvi rezultati studije opravdanosti? Da li postoje rezultati u ekonomskom smislu, odnosno kada će se projekat isplatiti? Gde je brejking point za investitora? Ko su investitori koji su zainteresovani? Jer, vrlo lako, ako mi imamo sredstva, ovo možemo da realizujemo, građani Srbije neće brinuti. Ako dođe neki privatni investitor, ima interes da investira, nema tog ko se neće složiti.

Pitam vas, pošto ćemo mi imati očigledno neke troškove, vi ćete sada menjati Zakon o prostornom planu, to naravno iziskuje troškove i ne možete to poreći, pogotovu što i ovaj postojeći nije u potpunosti implementiran. Dakle, koje kompanije, da li država Kina, ko u kineskoj Vladi, koje ministarstvo, koja kompanija? Ako je kompanija, šta to znači za Srbiju? Ko u Grčkoj i Makedoniji podržava i ova tačka isplativosti? Hvala.

PREDSEDNIK: Hvala.

Ministar Bačević ima reč. Izvolite.

MILAN BAČEVIĆ: Kolega, postavili ste mi puno pitanja. Pokušaću da vam odgovorim na sva ona koja sam upamtio, za koja mislim da su važna.

Prvo, cela ova priča u velikoj meri me podseća na, pretpostavljam da značajan broj vas zna za jedan događaj iz srpske Skupštine 1881. godine, kada se nakon obaveze Srbije posle Berlinskog kongresa da pristupi izgradnji železničke pruge od Beograda do Niša, rasplamsala rasprava u toj skupštini. Tada su među najgrlatijim protivnicima bili ondašnji radikali. Ali, ta železnička pruga je tzv. Bontijevim zakonom, kojim su obezbeđena sredstva, za tri godine sagrađena. To je ista ova trasa kojom se i danas putuje između Beograda i Niša.

Ne mora da znači da u nekom trenutku neko drugačijom procenom oko nekog projekta misli loše, misli zlo. Želim da verujem da je reč možda o nedovoljno kvalitetnim informacijama da bi se neko na pravi način opredelio.

Ima neke čudne sličnosti između ovog i ondašnjeg projekta kada je u pitanju raspoloženje nekih prema nečemu. Ono što sam uradio 26. januara, verovatno vam je to promaklo, rekao sam da sam to uradio u ime Vlade Republike Srbije i uz njenu punu saglasnost, potpisali taj protokol i taj sporazum. To je kineska državna kompanija, imate je i u materijalima, „Je dzaba China international“ koja je realizovala projekat tri klisure. Najveći projekat na svetu iz te oblasti. Mladi kolega koji je izašao pretposavljam da bi po struci trebao da zna.

Pitali ste me za studiju izvodljivosti. Pretpostavljam da vam je i to promaklo. To sam komentarisao u tri navrata danas. Ona se radi i privodi se kraju i očekujem da će to biti vrlo brzo. Rekao sam da ne mogu da opredelim rok jer on ne zavisi od Vlade Republike Srbije niti od mene personalno. Treba da dostavimo još neke podatke koji se tiču nautičke navigacione karte i prema rezultatima merenja koji su njihovi inženjeri sproveli na Moravi, da dođemo do toga što bi vas verovatno moglo da zadovolji kao odgovor, ali ja to ne mogu, jer to nije urađeno.

Poslednje pitanje je bilo koliko to košta? Izvolite.

(\_\_\_\_\_\_\_\_\_\_\_\_: Ko ga iz Vlade podržava?)

Podržavaju ga svi. Uz punu saglasnost Vlade, dakle jednoglasnom odlukom i u ime Vlade Republike Srbije sam potpisao taj sporazum. Ako neko u ovoj Vladi možda drugačije razmišlja, ja to ne mogu da isključim, ali se nikada nije javno izjasnio da je protiv. Nikada se niko nije izjasnio da je protiv.

Mi danas razgovaramo o prostornom planu područja posebne namene koji je inače državna obaveza za mnoge projekte, naročito za jedan ovakav strateški odnosno geostrateški razvojni projekat.

Država Srbija ima prostorni plan, ali na osnovu tog usvojenog prostornog plana se ne može krenuti u realizaciju jednog ovakvog projekta zbog toga što je za ovako nešto potreban prostorni plan područja posebne namene koji se sastoji iz stotine različitih elemenata i priloga u svojoj strukturi. Pretpostavljam da je jedan od takvih prostornih planova, koji je bio na skupštinskoj raspravi, prošao kroz ruke svih vas poslanika, to je prostorni plan područja prostorne namene za Južni tok, koji smo takođe mi uradili, ovo ministarstvo.

Ako mogu samo ovu informaciju koja vam je poznata od pre nekoliko meseci, da dopunim jednom novom, a to je da ovo ministarstvo u ovom trenutku sprovodi završne pripreme za izradu novog prostornog plana područja posebne namene koje se zove Južni krak Južnog toka. Želimo da čitavu Srbiju pokrijemo gasovodom i da jednim krakom dođemo do Makedonije, to je slična trasa kao što je i Morava i drugim krakom prema granici Crne gore, jer se tamo već radi na prostornom planu drumskog koridora Požega-Boljare.

Da smo mi imali dobru procenu govori i sledeći podatak – juče je u Moskvi potpisan sporazum između Vlade Republike Makedonije i Gasproma oko Južnog toka za Mekedoniju. Mi završetkom tog poslovnog plana područja posebne namene dolazimo i to je kraj naših ingerencija, projektom do makedonske granice, kao što dolazimo i sa Moravom. To je kasnije nacionalni interes jedne druge države koja ga je prepoznala jer želi da se gasom snabdeva najverovatnije, citiram, iz Srbije a ne iz Bugarske. Tranzitna koriste Srbiji od distribucije od transporta gasa južnim krakom Južnog toka u pravcu prema makedonskoj granici jednim odvojkom za KiM i drugim krakom ukoliko i Crna Gora potvrdi svoj interes će biti preko milijardu evra godišnje. U ovom trenutku sa ovim prostornim planom koji smo usvojili da ga nazovem „delom Južnog toka“, koji od Zaječara kroz Braničevski okrug prelazi u Vojvodinu jednim odvojkom za Republiku Srpsku, a drugim za Hrvatsku, Srbija bi od tranzitnih taksi trebala da ubere između 300 i 400 miliona evra.

Sada sve to povećavamo. Količine protočnog gasa kroz Srbiju podižemo na mnogo viši nivo. Takođe prostornim planom, to uvek imajte na umu, područja posebne namene i od Srbije činimo regionalnu silu broj jedan u energetici kada je u pitanju gasni sektor i sa ovim projektom, da vas ponovo vratim na kurs koji se zove Morava, taj ko ovlada Moravom on je neprikosnoveno strateško gospodar na Balkanu. U kom smislu? U smislu što sve što se događa od zapadne Evrope, srednje Evrope prema južnoj Evropi ide tim putem koji je nezaobilazan jer je najrentabilniji. Uslov svih uslova je da studija izvodljivosti pokaže smislenost realizacije jednog ovakvog projekta.

Znači, ono što su ingerencije ministarstva je ono što je tema razgovora danas, to je prostorni plan područja posebne namene koji će da pokaže kroz studiju izvodljivosti šta se sve to na tom potezu na tim trasama na korist države Srbije može da realizuje. Možda studija i pokaže nešto što je za nas neizvodljivo, ali npr. ako nešto nije izvodljivo za plovnost, izvodljivo je za turizam, izvodljivo je za poljoprivredu, izvodljivo je za energetiku, pa nije samo brod na Moravi nešto što nas interesuje, nego nas interesuje zato to i jeste multidisciplinaran pristup i multifunkcionalan zato što se mnogo drugih mogućnosti razvojnih preko tako jednog projekta otvara. Ne postoji garancija da je moguće u kratkom roku. Naročito se ne usuđujem da licitiram rokovima. Sve što bismo mi želeli može da realizuje ma kako bio kvalitetan ovaj projekat.

PREDSEDNIK: Izvolite kolega Ivan Jovanović.

IVAN JOVANOVIĆ: Zahvaljujem gospodine ministre na odgovoru. Imam još par pitanja preciznih i da dopunim ova moja, jer možda niste razumeli šta sam pitao. Kažete kineska državna kompanija, oni rade studiju izvodljivosti, da li još neko iz Republike Kine, ko je doneo odluku da se uđe sa Srbijom u aranžman oko ovog projekta. Kažete da studija izvodljivosti nedostaje. Imamo neke preliminarne podatke. Zato sam vas pitao za ekonomsku isplatljivost, zato što ste rekli da se još čekaju navigacione nautičke karte i slični podaci. Zato sam pitao za ekonomski deo. Postoji li barem okvirno koja je to cifra?

Turizam velika šansa, ako nema plovnog puta mislim da to nije uopšte opcija. Na Velikoj Moravi i Zapadnoj i Južnoj Moravi ne postoji nijedan prečistač otpadnih voda. To je u izuzetno lošem ekološkom stanju. To i sami znate. Mislim da je suvišno o tome raspravljati. Još jednom vas pitam još preciznije – da li svi članovi, svi ministri u Vladi i potpredsednici Vlade podržavaju vaše aktivnosti oko ovog projekta? Hvala.

MILAN BAČEVIĆ: Ja nikada nisam ni imao potrebu da razgovaram sa svakim ministrom po na osob jer, prosto, tako Vlada ne funkcioniše. Izlazi se pred Vladu sa predlogom i Vlada se prema njemu izjašnjava. Ovaj predlog je jednoglasno usvojen. Ovaj, o kome pričamo danas. Ako je neko u međuvremenu protiv, šta ja tu mogu. Ja nisam protiv. Ja sam ostao na istom kursu na kojem sam bio i kada sam ušao u tu Vladu i ja sigurno neću odustati čak i ako je neko protiv, ali nisam čuo da se neko izjasnio.

Ja nisam čuo nikada ništa što bi moglo da dovede, prostorni plan, koji je državna obaveza, u opasnost. Čak i da postoji neko, ne verujem da bi se baš tako mogao da izjasni da je protiv nečega što je državna obaveza. Ja ne mogu da isključim da neko možda i drugačije misli. Moguće je da je dobar deo vas, pre nego što smo se sreli danas da razgovaramo, drugačije razmišljao. Ja želim svaki vaš predlog da čujem i zbog toga sam pred vama. Ja ne dajem sebi tapiju na pamet. Želim da čujem šta vi mislite.

Kada se sve ovo završi i kada mi budemo izašli sa gotovim prostornim planom, on će svima vama da dođe u ruke. On će da prođe stotine javnih rasprava. Svi ćete imati prilike da vidite to što smo danas načeli kao temu. Svi do jednog. Naravno, koji budu želeli da ga vide. Oni koji ne žele glasaće za ili protiv, ali to će biti apriori protiv. A, šta ja tu mogu?

Ja želim da vas ispoštujem do kraja i to pokazujem danas. Želim da razgovaram sa vama, iako znam da drugačije razmišljate. Moguće je da ste nešto promenili i ja sam danas nešto interesantno imao prilike da čujem od vas. I ja sam vam na tome zahvalan.

Za ovako velike stvari, nije lako ostvariti nacionalni konsenzus, ali mene niko ne može da spreči da pokušam da ga ostvarim. Zato i vi, koji drugačije mislite od mene, niste sa moje strane doživljeni kao oponenti. Samo bih osećao bljutavost u ustima ukoliko bi neko bio apriori protiv, samo zbog toga što neko drugi to predlaže. Hajde da razgovaramo. Zbog toga sam tu.

Mi smo, isto tako, vrlo kvalitetno i dobro i taj južni tok završili. To je izazvalo čuđenje kod mnogih, pa smo ga uradili, ljudi, verovali ili ne, za 92 dana. Do ovog trenutka, najveći projekat u Srbiji, to je južni tok. Usvojili smo ga na Skupštini, velikom većinom. Ja sada ne mogu da se setim kakav je odnos snaga bio na glasanju, ali je on usvojen i to jeste sjajan projekat za Srbiju, bez obzira na vlasničke odnose.

Rusija nam je obećala da će nam finansirati taj projekat, jer zna da mi nemamo novca. Iako ja sebe ne mogu da okitim tom lentom, to je uradila prethodna Vlada, ja sam vrlo zadovoljan zbog toga. Prethodna Vlada je dogovorila vlasnički odnos. Ja ih u potpunosti podržavam, jer to Srbiji treba i, isto tako, jedan korektan, racionalan odnos prema ozbiljnim državnim pitanjima, želimo svakog od vas, bez obzira ko je u kojoj političkoj stranci. U pitanju su ozbiljni projekti i u pitanju je brzina, dinamika, tempo razvoja države, koja je zaista u žestokoj krizi.

Svi mi treba da učinimo nešto. Kada se pojave argumenti koji mogu da poboljšaju tekst ili prostornog plana, ili te studije koja će nam biti dostavljena, koju ćete takođe dobiti svi vi, ja ništa nemam što bih skrivao od vas, od svakog od vas želim da čujem mišljenje. Apsolutno od svakog, sve i da je 100% suprotno od mog. Ali, nećemo niskim udarcima, ili tako nešto. Hajde da razgovaramo.

Isto tako, još i to da vam kažem. Mi smo završili Nacrt zakona o rudarstvu i geologiji. Ja vam obećavam da ću doći u svaki poslanički klub, odnosno pozvati sve poslaničke grupe da razgovaramo pre nego što taj zakon pustimo u proceduru, a on je prošao tri velike javne rasprave.

Preko 600 učesnika je učestvovalo u tome. Niko nije zaobiđen, niti kompanije, niti instituti, niti fakulteti, niti grupe građana koje se bave nekim poslom, vezano za geologiju i za rudarstvo.

Dakle, sa ove strane postoji želja za saradnju. Vi ste na potezu.

PREDSEDNIK: Hvala ministre.

Reč ima Srećko Nikolić, predsednik Udruženja kapetana unutrašnje plovidbe.

Izvolite gospodine Nikoliću.

SREĆKO NIKOLIĆ: Hvala.

Poštovani prijatelji, poštovani gospodine ministre, ja sam kapetan „Bele lađe“, gospođa Gerov, trenutno nije tu, predsednik Udruženja kapetana unutrašnje plovidbe, stručne organizacije, nevladine organizacije koja okuplja 203 kapetana unutrašnje plovidbe, koji stvarno plove Dunavom, Savom, Tisom, Dravom, kanalima Rajna-Majna i kanalom Černovoda konstansa. Osećao sam se u jednom trenutku prozvanim da samo razbijem jednu anatemu, odnosno da dam čistu informaciju da najduže prevođenje na prevodnicama na gornjem toku Dunava traje otprilike 30 minuta. Da kažem da je i gornji tok Dunava bujična reka i da postoje razni sistemi i razne vrste tehnologije, na koji način se voda propušta, da bi se održala plovnost, osim u izuzetno ekstremnim uslovima, kao što je to bilo ove godine, kada je cela Nemačka bila potopljena usled poznatih hidrološkim, odnosno hidrometeoroloških uslova.

Reka Sava je plovna 580 kilometara. Reka Sava je imala veću kategoriju za vreme bivše Jugoslavije, nego sada. Razlog zbog čega je izgubila kategoriju, odnosno zbog čega ne možemo sada ploviti od Beograda do Siska, a ja sam pre 20 godina plovio i moj kolega Karadžić koji se tu sada nalazi, nije problem hidrologije ili hidrometeorologije, to je problem neodržavanja. Mi smo imali na ušću Kupe, Une, Vrbasa, Bosne i Drine, na svakom ušću od te četiri reke smo imali bager koji je radio i vadio nanose, koje su te reke nanosile u Savu. Mi to sada nemamo. Zato su kanali Rajna-Majna-Dunav sada veće kategorije, veće plovnosti nego reka Sava. Tada kanali Rajna-Majna-Dunav nisu ni postojali.

Druga stvar koju sam hteo da kažem, da posle 64 hidroenergetska sistema, odnosno brane i brodske prevodnice na gornjem toku Dunava, koje spajaju Rajnu, Majnu i Dunav i gde nema većeg zadržavanja od 30 minuta. Hidroelektrana „Đerdap“ ima dvostepenu prevodnicu, diže od zavisnosti od kvote donje vode i do 32 metra i tu u izuzetno teškim plovidbenim i navigacijskim uslovima, usled vetra, magle, mraka, specifičnosti brodskog konvoja, prevođenje može da traje između sat i trideset do sat i četrdeset minuta. Ali, kažem - to su specifični uslovi.

Zamolio bih kada neko hoće da razgovara, odnosno da sazna nešto o novigaciji, uopšte o plovidbi, da nam se obrati, dobije moj broj telefona, mejl, da sednemo da porazgovaramo i da informišemo sve one koji bi želeli o novigaciji o plovidbi više da znaju. Ovo da ne bi ispale ovakve konstatacije, u najmanju ruku smešno. Nemojte se naljutiti, prvi put učestvujem u ovakvoj raspravi, ali ima tu ljudi koji učestvuju u radu Dunavske komisije, Savske komisije, Rajske komisije, imamo mi naše predstavnike i u Budimpešti, i u Zagrebu i u Briselu, koji mogu stručno da pomognu sa informacijama iz tih foruma, da bismo i u izradi ovog prostornog plana, i u radu ovakvih komisija, odnosno radu skupštinskog Odbora za saobraćaj, mogli mnogo da pomognemo. Stojim na raspolaganju kada je potreban neki kapetan koji je sa terena, koji plovi na brodu i koji poznaje praktične uslove plovidbe i načine plovidbe na plovnim putevima, mogu da pomognem da dođu i da pomognu u radu skupštinskog Odbora za saobraćaj. Toliko. Hvala.

PREDSEDNIK: Hvala gospodine Nikoliću.

Sada reč ima gospodin Zoran Radmilović, prof Saobraćajnog fakulteta.

Zamolio bih vas, ako ima još diskutanata, neću da sugerišem, da se prijave, da polako privodimo kraju. Izvolite.

ZORAN RADMILOVIĆ: Poštovano predsedništvo, poštovani ministre, ja nemam neka naročita pitanja, imam neke komentare. Dugo se bavim unutrašnjom plovidbom i profesor sam na Saobraćajnom fakultetu, dosta sam i plovio.

Ovako kao što se ovaj plovni put predstavlja, mislim da to treba apsolutno podržati i to se ne odnosi na ceo plovni put. Koliko sam razumeo ministra, ova kineska delegacija radi studiju izvodljivosti za srpski deo kanala i plovnog puta Dunav – Egejsko more.

Mi, kao zemlja, dosta smo bogati po dužini, a ne koristimo prirodne potencijale tih reka i Velika Morava nikad nije uređena konačno. Višenamensko uređivanje Velike Morave, kao prva faza ovog projekta, može da donese Srbiji velike koristi. Tu se ne radi samo o plovidbi. Taj deo inače ima oko 56 metara kumulativnu visinu dizanja od Stalaća, 150 kilometara, to je prva faza tog projekta. Ove ostale faze, pošto je to stvarno faraonski projekat, nekada će se realizovati, ali Srbiji za početak je dužnost da uredi Veliku Moravu. Tom Velikom Moravom ne mislim da treba da plove neki ogromni brodovi od 110 metara itd. Može da se uredi za sve delove, višenamenski, za plovidbu. Plovidba je čak i treća stvar, tercijarna u korišćenju, da kažem za vodosnabdevanje, proizvodnju elektro-energije, poljoprivredu itd. i za te hektare, koliko je pomenuo gospodin ministar, zaista treba da se pokrije voda i da se čuva voda.

Moramo da budemo svesni, kao zemlja, da su naše vode tranzitne, 90% vode koja prolazi kroz Srbiju tranzitira. Ovaj plovni put, kad bi bio izgrađen, on bi bio tranzitni. Ako bi hteli da imamo taj ceo plovni put, i ove male zemlje oko nas, mi nemamo tu robu koja bi trebalo da prođe kroz to. Moramo da gledamo Suetski kanal, ne znam koliko procenata u robi Suetskog kanala da uđe npr. u Solun, pa iz Soluna gore, ili da gledamo gornje zemlje, sve podunavske zemlje koje dolaze, čak i Belgija itd, koje bi imale interes da proteraju svoje terete kroz to.

Moramo u ovoj studiji izvodljivosti tačno da znamo, makar teorijski, koje su količine tih tereta, da bi se taj plovni put isplatio. To je jedno od glavnih pitanja. Vi ste sad svedoci ovoga što se desilo sa Smederevom. Rečno brodarstvo je odvodilo osam, devet miliona tona u najsrećnijim godinama za Smederevo. Kako je Smederevo crplo, posao je stao, Dunav je prazan. Inače, mi procenjujemo, Dunav je vrlo malo iskorišćen u transportnim kapacitetima, a ne da je tu svega 10%, a u Srbiji se veruje da je čak i 5%, prema onome što može.

U Evropi postoji isto jedna snažna inicijativa da se drumski teretni transport skine sa autoputeva. Francuzi su potegli to sa gradnjom kanala od Sene do Šelde u Belgiji za luku …(Ne razume se.), gde treba sve kamione da skinu sa autoputa, ne znam koliko hiljada kamiona koji prolaze mesečno, zbog dobiti u zaštiti prirode i transportnim troškovima. To moramo da iskoristimo delimično i mi u Moravi.

Pošto je ovo tako fazna izgradnja, predlažem da mi ozbiljno krenemo u ovaj projekat, kako bilo da se zvao, jer mi imamo samo nadležnost nad srpskim delom. Onaj najgori deo koji preostaje, možda preostaje Makedoncima. Grcima je najlakše. Kinezi nisu bili ni kod Makedonaca, ni kod Grka. Oni su to radili ovde za nas. Treba imati u vidu, bilo kako da se projekat zvao, da početak polazi od nas. Velika Morava je zahvalna reka koja treba da se održava, treba da skupljamo vodu, da tu vodu ne ispuštamo kao tranzitnu, treba da je koristimo u sušnim periodima itd, tako da tu postoje zaista potencijali i mogućnosti da se to uradi.

Toliko, hvala vam.

PREDSEDNIK: Reč ima Dragutin Tošić.

DRAGUTIN TOŠIĆ: Ja sam Dragutin Tošić, prof. na Geografskom fakultetu, na smeru prostorno planiranje. Predstavljam se vama, uvaženom predsedavajućem i ministru, da se zahvalim što sam došao ovde i da iznesem svoje kratko viđenje ovog problema.

Naime, svi prostorni planovi koji su do sada urađeni na teritoriji Srbije, to su dva zvanično usvojena republička plana, su na specifičan način tretirali ne samo prostor Velike Morave i Južne Morave, nego celokupnog dela. Svi smo svesniji i svi raspolažemo relevantnim činjenicama, koje govore da je Pomoravski koridor za našu državu strateški koridor, jer vezuje, ono što se zove na jednoj strani Panonska Srbija, a na drugoj strani ono što se zove Balkanska Srbija.

Panonska Srbija je nešto što nas vezuje za Evropu u bukvalnom smislu reči, a Balkanska Srbija je nešto što nas vezuje sa jugom i istokom.

Ovi koridori su imali sreće da budu valorizovani, uslovno rečeno, od onih rimskih puteva, do danas na različite načine. Mi koji se bavimo profesionalno prostornim planiranjem, na jedan način, i teoretski i praktično, smo sagledali prednosti Pomoravlja u Srbiji i mislimo da je ideja koja se razrađuje dosta, na jednoj strani, interesantna, ali da je to možda, kako reče gospodin ministar, jedan od najkompleksnijih razvojnih problema pred kojim se naša država nalazi.

Taj integralni pristup, po nama sa ove strane struke, uslovno rečeno, treba da se sastoji iz više segmenata. Prvi je hidrološki kao što reče kolega sa Građevinskog fakulteta, taj hidrološki aspekt je jedno, hidrotehnički, takođe o kome je on raspravljao, je nešto drugo.

Sledeći aspekt je demografski aspekt, naseljski aspekt, ekonomski aspekt, od poljoprivrede do turizma, socijalni, da zadržimo, kako reče neko ovde, ljude u Srbiji i da se oslobodimo bele kuge ili danka u krvi.

Sledeći aspekt je energetski i saobraćajni, i na kraju kao nekakav kompleksan, dolazi ovaj ekološki. Da bi se sve to uradilo potrebno je pre svega na bazi relevantnih činjenica, na bazi činjenica koje daje više struka, napraviti i ono što se zove prostorni plan posebne namene.

Razmišljajući danas o ovome, ja sam doneo i jednu malu kartu Srbije, samo da pokažem skupu ovo što je tamno. To je stanovništvo u Srbiji i nas ima samo 10 miliona u našoj državi i čekamo sada rezultate novog popisa koji nisu baš najrelevantniji, jer ova jedna karta koja je napravljena je dosta šematizovana i govori gde smo.

Sa ove karte se vidi da je Srbija na rekama, imamo posovsko-podunavski koridor, na jednoj strani, a na drugoj imamo Moravu, jednu, drugu i treću. Tamo gde je stanovništvo, tamo moramo da razvijamo određene aktivnosti, preko stanovništva i ekonomije, možemo da učinimo našu državu prosperitetnijom, jer stanovništvo možemo zadržati u naseljima, i tu se ljudi vežu za prostor, a ako budu imali ekonomsku osnovu, oni će tu i ostati.

Ako ne budemo realni da iskoristimo, ono što nam je geografija dala, imaćemo situaciju ponovo da nam se 60 ili 70 posto mladih ljudi, koji završavaju fakultete u ovoj zemlji, opredeljuju da idu i da rade u inostranstvu.

Zamolio bih vas, isto da vam kažem da nisam politički angažovan, da podržite ovaj projekat, da u okviru ovog projekta zajednički i ekspertski timovi i ljudi koji se bave politikom iznađu prioritete i da se u realizaciju ovog projekta krene. Hvala vam još jednom.

PREDSEDNIK: Zahvaljujem se doktoru Dragutinu Tošiću.

S obzirom da više nema prijavljenih za reč, iskoristio bih priliku da dam reč ministru Bačeviću da jednostavno rezimiramo ovo današnje javno slušanje.

Izvolite ministre, imate reč.

MILAN BAČEVIĆ: Hvala.

Mi smo se dotakli danas i nečega što možda nismo planirali. Želim da vam se zahvalim svima koji ste makar saslušali argumente sa kojima se izašlo pred vas i one argumente koje mi ili možda nismo pomenuli ili ih drugačije vidimo. Ovo je, ja verujem, prva u nizu javnih rasprava oko nečega što je jako bitno za državu Srbiju. Toga će biti u još tridesetak opština u Srbiji kad se budu usvajali regulacioni planovi, u onim opštinama u kojima su usvojeni prostorni planovi neće, ali hoće izmena i dopuna zbog te posebne namene. U poslovima oko urbanističke dokumentacije, oko eksproprijacije, oko mnogo čega, svi ćete vi, s obzirom da ste predstavnici građana iz različitih opština iz Srbije, imati priliku da još ne znam ni sam koliko puta, ako ne samo razgovarate na ovu temu, ono makar razmišljate o njoj.

Želeli smo da isto tako svojim razgovorima sa vama pokažemo da se prema svakom poslaniku u ovom parlamentu prema stručnoj javnosti, prema nestručnoj javnosti, prema onima koji su dobronamerni ovde prisustvuju u svojstvu čoveka ili grupe građana koja hoće da se interesuje ili da se zainteresuje ili da nešto bolje razume, uz prisustvo novinara, postigne nešto što nam je zajednički interes svima i da ovo o čemu smo pričali danas nema nikakvu političku boju. Ovo je nešto što se svih nas tiče. Ovo je trajna vrednost koja ostaje, ako je realizujemo, iza nas. Stranke i pojedinci u njoj se menjaju; nekada brže, nekada sporije. Sve se to menja, ali Srbija treba da ostane za svakog od nas i za sve one koji dođu posle nas.

Još jednom, vama hvala na učešću u ovoj raspravi. Hvala vam na predlozima, hajde da kažem, i primedbama koje ste ovde uputili. Možda u ovom trenutku mi nismo svi podjednako zadovoljni ali ipak verujem da smo na izvestan način ostvarili jedan značajan napredak kada je ovako jedna važna priča za Srbiju u pitanju. Hvala vam još jednom.

PREDSEDNIK: Hvala ministre.

Samo bih da kažem na samom kraju, da, u skladu sa članom 84. Poslovnika Narodne skupštine, biće nam dostavljena Informacija o javnom slušanju, koja će sadržati imena učesnika, kratak pregled izlaganja stavova i predloga iznetih na ovom javnom slušanju.

Zahvaljujem se još jednom svim učesnicima.

Zahvaljujem se ministru na njegovoj saradnji.

Pre svega bih se zahvalio i UNDP na podršci koju nam je dao za ovo javno slušanje.

Istovremeno, koristim priliku da vas pozovem ovde, ispred sale će biti jedno skromno posluženje. Tako da, izvolite da još malo, čisto, u nekom neformalnom razgovoru popričamo o ovoj temi.

Još jednom vam se zahvaljujem.

Zaključujem javno slušanje.

(Kraj tonskog snimka.)